
Acélszálak tapadószilárdságának vizsgálata kísérleti úton

Hazánkban kevés vizsgálati eredmény ismeretes szálerősítésű betonból készült szerkezeti elemekkel kapcsolatosan. A legnagyobb lemaradás a szálerősítésű beton viselkedésének modellezésében tapasztalható. Általános érvényű és általánosan elfogadott modellek még világviszonylatban sem állnak a tervezők rendelkezésére. Ebből kifolyólag a szálerősítésű betonok szabványosításában is jelentős lemaradások tapasztalhatók. Napjainkig a szálerősítésű betonokat alkalmazzák például ipari betonpadlók, lőttbeton, alagútelemek, csövek, homlokzat panelek, előregyártott elemek, útépítés, kifutópályák, előregyártott betonelemek, dinamikusan igénybe vett szerkezetek esetén. A szálerősítéses betonok felhasználásnak egyik ígéretes területe az acélszálak nyírási teherbírás növelő hatásának kihasználásában rejlik. Ezen szálak alkalmazásának eredményeképpen elérhetjük, hogy a szükséges „hagyományos” nyírási vasalás (kengyelek) mennyiségét minimálisra csökkentsük vagy akár egyes esetekben száz százalékosan helyettesítsük őket. Ezzel rövidíthetjük az építési időt, egyszerűsíthetjük a munkafázisokat (kevesebb vasszerelés) és gazdaságossági előnyt is formálhatunk belőle. Az irodalomban fellelhető, az acélszálerősítéses vasbeton gerendák nyírási teherbírásával foglalkozó, kutatásokból láthatjuk, hogy a nyírási teherbírásban fontos szerepet játszik a szálak és az őket körülvevő beton (mátrix) közti τf tapadószilárdság. Jelen TDK munka vizsgálódásának célja, hogy a beton és az acélszál együttes viselkedését jobban megismerjük, ennek érdekében falazóhabarcsba ágyazott acélszálakkal végzett szálkihúzó kísérletben mérjük ezen paramétert különböző beágyazási hossz és száltípus esetén.



